‘เจริญ-ธนารักษ์’ลุ้นกทม.เลิกคุมตึกสูง
ธนารักษ์โล่งอก “เจริญ” ดีใจ กทม.จ่อเลิกเกณฑ์คุมสร้างตึกสูงแค่ 58 ชั้น ย่านศูนย์การประชุมแห่งชาติสิริกิติ์
24 ม.ค. 2555

ธนารักษ์โล่งอก “เจริญ” ดีใจ กทม.จ่อเลิกเกณฑ์คุมสร้างตึกสูงแค่ 58 ชั้น ย่านศูนย์การประชุมแห่งชาติสิริกิติ์ 
นายนริศ ชัยสูตร อธิบดีกรมธนารักษ์ เปิดเผยว่า ขณะนี้กรุงเทพมหานคร (กทม.) จะมีการประกาศยกเลิกข้อบังคับในการห้ามสร้างตึกสูงเกิน 23 เมตร หรือห้ามสูงเกิน 5-8 ชั้น ในพื้นที่บริเวณสวนเบญจกิติ เขตคลองเตย ลุมพินี และปทุมวัน ที่ประกาศใช้มาตั้งแต่ปี 2547 กรมธนารักษ์จึงได้เร่งผลักดันโครงการบริหารศูนย์การประชุมแห่งชาติสิริกิติ์ ซึ่งอยู่ภายใต้สัญญาสัมปทานกับ บริษัท เอ็น.ซี.ซี. แมนเนจเม้นท์ แอนด์ ดิเวลลอปเม้นท์ ให้เกิดขึ้นเป็นรูปธรรม
นายนริศ กล่าวว่า ยืนยันจะยังคงเดินหน้าตามสัญญาเดิม โดยได้สั่งการให้บริษัท เอ็น.ซี.ซี.ฯ ไปดูสัญญาเก่า ที่เคยได้มีการตกลงกันไว้ให้เสร็จภายใน 1 เดือนนี้ เนื่องจากก่อนหน้านี้ที่ติดปัญหาข้อบังคับในการห้ามสร้างตึกสูงเกิน 23 เมตรของ กทม. จึงให้ บริษัท เอ็น.ซี.ซี.ฯ ปรับปรุงการก่อสร้างให้สอดคล้องกับข้อบังคับดังกล่าว เช่น ลดระดับความสูงของอาคาร สร้างที่จอดรถไว้ใต้ดิน ทำให้เพิ่มงบลงทุนแก่เอกชนมากขึ้น ดังนั้นเมื่อ กทม.ได้แก้ไขข้อบังคับ จะทำให้สามารถเดินหน้าโครงการได้รวดเร็วขึ้น 
ทั้งนี้ สัญญาสัมปทานเก่ากำหนดมูลค่าก่อสร้างอาคาร 2,700 ล้านบาท และบริษัท เอ็น.ซี.ซี.ฯ จะต้องจ่ายผลตอบแทนให้กรมธนารักษ์ 3,130 ล้านบาท